
A SÜRGŐSSÉGI BETEGELLÁTÁS KAPACITÁS ÉS IGÉNYBEVÉTELI MUTATÓINAK VIZSGÁLATA MAGYARORSZÁGON

Bevezetés: Kutatásunkban vizsgáljuk a sürgősségi betegellátás igénybevételének, kapacitásának és finanszírozásának változását az elmúlt évek adatai alapján, országos szinten és területi bontásban.
Adat, módszer: Az adatok a Nemzeti Egészségbiztosítási Alapkezelő „Kórházi ágyszám- és betegforgalmi kimutatás”, valamint a járóbeteg-szakellátás finanszírozási adatbázisból származnak és a 2013, 2016, 2019-es éveket fedik le. Vizsgálom a sürgősségi betegellátást nyújtó fekvőbeteg ellátó intézmények számát, az ágyszámot, az elbocsátott betegek számát, az elhunytak számát, az átlagos ápolási időt, az ápolási napok számát intézményi bontásban. Elemzem továbbá a járóbeteg-szakellátásban sürgősségi betegellátásban megjelent esetek számát, beavatkozások számát és az érte járó pontszámot valamin a finanszírozás mértékét.
Eredmények: Magyarországon a sürgősségi ellátáshoz való hozzáférést járó- és aktív fekvőbeteg-szakellátásként egyaránt biztosítják. Országos viszonylatban a sürgősségi betegellátó osztályokon az ágykihasználtság szintje csökkenő tendenciát mutat. Míg 2013-ról 2016-ra 1%-ot csökkent, addig 2019-re már 9%-al kevesebb volt az ágykihasználtság (2019: 45,18%). Ezzel szemben a működő kórházi ágyak száma 7 év alatt 21%-ot emelkedett (2019: 723). A halálozás mértéke is megnőtt (2013: 2,05%; 2019: 2,98%). A járóbeteg szakellátásban a megjelenési esetszám 2013-2019 között 26%-al nőtt (2019: 1.471.175 fő), de emellett nőtt az érte járó pontszám is 55%-al (2019: 3,092 milliárd pont). Kimutatható, hogy egyes megyék között nagy a szórás.
Megbeszélés: Területi egyenlőtlenség figyelhető meg az egyes megyék között, mind a járó- és fekvőbeteg szakellátásban egyaránt. Tapasztalatunk az, hogy az egy esetre/beavatkozásra jutó pontszám között nagy a különbség. Az esetszám emelkedésével magasabb lett a finanszírozás mértéke is. A vizsgált változók tekintetében nagy a szórás.



